IISRAELI MÄED
Tere tulemast taas ühisele palvereisile Iisraeli mägedele.
Saatesarjas valmistame regiooni palves ette
Iisraeli põhjapoolsete hõimude ehk Efraimi naasmiseks.
Eelmisel korral kuulutasime Iisraeli mägedele Jumala tõotust,
et need mäed kuuluvad Iisraeli rahvale
ja Iisraeli põhjapoolsed hõimud on peagi naasmas.
Efraimi ehk Iisraeli põhjapoolsete hõimude naasmine
eeldab siiski selle surnud rahva elluärkamist.
Tänasel palvereisil kuulutame Piiblist sellega seotud tõotusi.
Asume teele Efraimi-nimelisse külla,
kuhu Jeesus oma jüngritega läks,
kui Ta oli Laatsaruse surnuist üles äratanud.
Vestleme tee peal täpsemalt, millega tegemist.
Veidi vähem kui 3000 aasta eest
lahku läinud põhjapoolse kuningriigi Iisraeli ehk Efraimi
ja lõunapoolse Juuda teed on seni erinevad olnud.
Juuda eksis Jumala vastu ja hülgas Jeesuse
ning on seetõttu kaks korda sundpaguluses olnud.
Juudalased pole aga unustanud, et nad on juudid.
Nad on rahvana säilinud nii paguluses kui diasporaas.
Efraim on aga rahvana surnud.
Prohvet Hoosea elas põhjapoolse Iisraeli ehk Efraimi aladel
ja suunas oma sõnumid sellele
vaid 10 aastat enne Efraimi pagendamist.
Juba Hoosea prohveteeris Efraimile, et ta sureb.
"Kui Efraim kõneles, värisesid kõik, ta oli Iisraelis ülistatud;
aga ta sai Baali pärast süüdlaseks ja pidi surema." Hoosea 13:1
Samal ajal kuulutas ka Jesaja Efraimile rahvuslikku surma.
"Ja veel kuuskümmend viis aastat -
siis on Efraim kui rahvas purustatud." Jesaja 7:8
Räägi, Mia, kus nüüd oleme?
Sõitsime seekord otse läbi tuttava Tapuachi ristmiku
ja oleme jätkanud teed ida poole.
Pöörame paremale
ja sõidame lõunasse vahelduseks idapoolset teed mööda.
Eelmisel nädalavahetusel oli siin pakane ja sadas lund.
Kõrgematel tippudel on mõned riismed veel järgi.
Kuidas saab terve surnud rahvas ellu ärgata?
Efraimi surnuist üles äratamiseks on vaja kedagi, kes seda teha suudab.
Selle kohta on meil näide Uues Testamendis.
Laatsarus oli haigestunud, ja Jeesus sai sellest teada.
Ta siiski ei kiirustanud kohale,
vaid läks Laatsaruse juurde alles siis, kui too juba neli päeva maetud oli.
"Jeesus ütles: 'Kuhu te olete ta pannud?'
Nad ütlesid talle: 'Issand, tule ja vaata!'
Jeesus nuttis.
Siis juudid ütlesid: 'Vaata, kuidas ta teda armastas!'
Aga mõned nende seast ütlesid:
'Kas see, kes on avanud pimeda silmad, ei oleks suutnud teha,
et ka tema poleks surnud?'" Jh 11:34-37
Laatsaruse elus hoidmine oleks Jeesusele ju võimalik olnud,
aga Laatsaruse surnuist äratamisega
tahtis Jeesus näidata juutidele, kes Ta on.
Jeesus suutis hauasuult kivi eemaldada
ja tänas Isa selle eest, et Ta alati kuuleb Teda.
"Ja seda öelnud, hõikas ta valju häälega:
'Laatsarus, tule välja!'
Surnu tuli välja, jalad ja käed mähistega mähitud,
ja ta silmade ümber oli seotud higirätik.
Jeesus ütles neile: 'Päästke ta lahti ning laske tal minna!' Jh 11:43-44
Teel paistab ummik olevat!
Karjasekultuur eksisteerib endiselt,
kuigi paljudel karjastel on nüüd nutitelefonid.
Mia, kus me nüüd sõidame?
Nüüd pöörame paremale, Efraimi ehk nüüdsesse Tayibe külla viivale teele.
Kuidas suhtusid juudid sellesse,
et Jeesus Laatsaruse surnuist üles äratas?
Paljud uskusid seejärel, et Ta oli tõotatud Messias.
See pahandas võimul olnud juute, kes kartsid oma võimu kaotada.
"Seepeale kutsusid ülempreestrid ja variserid kokku
Suurkohtu koosoleku ja ütlesid:
'Mis me teeme? See inimene teeb palju tunnustähti.
Kui me jätame ta rahule, hakkavad kõik temasse uskuma,
ning siis tulevad roomlased
ja võtavad ära nii meie pühapaiga kui ka rahva.'
Sellest päevast peale
võtsid nad siis nõuks Jeesus ära tappa." Jh 11:47-48, 53
On huvitav, et kui juutide juhid Jeesuse kui Messia ära tõukasid,
läks Jeesus just Efraimi,
enne kui Ta ülistatud kuningana Jeruusalemma saabus.
Johannes jätkab:
"Nüüd ei käinud Jeesus enam juutide keskel avalikult,
vaid läks sealt ära kõrbelähedasse paika,
Efraimi-nimelisse linna ning viibis seal koos jüngritega." 11:54
See on ainus kord, kui Uus Testament Efraimi mainib.
Kui Jeesus Jeruusalemma saabus,
ülistas paasapühale tulnud rahvas teda Iisraeli kuningana seepärast,
et Ta oli Laatsaruse surnuist äratanud.
Johannes räägib sellest nii:
"Siis andis Jeesusest tunnistust rahvahulk, kes oli tema juures,
kui ta Laatsaruse hauast välja hüüdis ja tema surnuist üles äratas.
Just seepärast rahvahulk tuligi talle vastu,
et ta kuulis teda olevat teinud selle tunnustähe." Jh 12:17-18
Pöörame siit ära ja sõidame küla kõrval olevale künkale.
Siin on tänavu sadanud pea kaks korda rohkem kui tavaliselt
ja loodus on erakordselt roheline.
Peatume siin ja kaugemale ei lähegi.
Jõudsime tänasesse palvekohta.
Jyrki, räägi, mis koht see on?
Taamal asuv küla on Piiblis mainitud Efraim.
Siin valmistus Jeesus kuningana Jeruusalemma tulema.
Otse idas terendavad Jordaania mäed,
kagus näeb Jeeriko lähedal asuvaid mägesid,
kus Jeesus pärast ristimist saatana kiusata oli.
Lõunas asub Juuda mäestik.
Uus Testament mainib küla üheainsa korra.
Seda mainitakse korra ka Vanas Testamendis
lausa samas salmis,
kus eelmist palvepaika Baal-Haasoritki,
mille idaserva näeb taamal, Efraimi taga.
"Aga kahe aasta pärast juhtus,
et Absalomil olid lambaniitjad Baal-Haasoris, mis on Efraimi juures;
ja Absalom kutsus sinna kõik kuningapojad." 2Sm 13:23
Efraimi külas elavad nüüd araablased,
ja 12. saj nimetati see Tayibeks.
See on terve Samaaria
ja tegelikult kogu Läänekalda ainus täeisti kristlik küla.
Prohvet Hoosea ennustas põhjapoolse kuningriigi Iisraeli
ehk Efraimi surma.
Samas Hoosea raamatus
tõotab Jumal siiski ka surmajärgset ülestõusmist.
"Tulge, pöördugem Issanda poole,
sest tema on meid murdnud ja tema parandab meid;
tema on meid löönud ja tema seob meid!
Tema teeb meid elavaks kahe päevaga,
kolmandal päeval aitab ta meid üles ja me võime elada tema palge ees.
Tundkem siis, püüdkem tunda Issandat:
ta tuleb nagu ilus koidupuna; ta tuleb meile nagu vihm,
otsekui kevadine vihm, mis niisutab maad." Hs 6:1-3
Ülestõusmise tõotus anti just Efraimile,
keda Jumal Piiblis oma esmasündinuks nimetab.
Jeesus aga viitab samale tõotusele, kui Ta enda ülestõusmisest räägib.
"Siis ütles Jeesus neile: 'Need on mu sõnad,
mis ma teile rääkisin, kui ma olin alles teiega,
et kõik peab täide minema, mis Moosese Seaduses
ja Prohvetites ja Psalmides minu kohta on kirjutatud.'
Siis ta avas nende mõistuse kirjadest aru saama ja ütles neile:
'Nõnda on kirjutatud, et Messias pidi kannatama
ja kolmandal päeval üles tõusma surnuist.'" Lk 24:44-46
On konkreetne põhjus,
miks see Efraimist rääkiv prohveteering ka Messiat puudutab.
Ka Messias on esmasündinu, kes eksisteeris juba enne loomist.
Paulus rääkis sellest nii:
"Tema on algus, esmasündinu surnuist,
et ta kõiges saaks esimeseks." Kl 1:18
Jeesus on see, kes oli enne kõike, kelles kõik Jumala tõotused täituvad,
ja kes on kõiges esimene.
Ka surnuist tõusmine ja elu on Talle loomupärased.
Jeesus ütles seoses Laatsaruse ülestõusmisega:
"Mina olen ülestõusmine ja elu.
Kes minusse usub, see elab, isegi kui ta sureb." Jh 11:25
Messias peab surnuist tõusma, enne kui Efraim saab ellu ärgata.
Ja kuna Messias Jeesus on juba surnuist tõusnud,
tõuseb ka Efraim surnuist sama Hoosea raamatu tõotuse põhjal.
See polnud Vana Testamendi tundjaile uus mõte.
End kohtu ees kaitstes ütles Paulus:
"Ma ei ütle midagi muud kui seda,
mida Prohvetid ja Mooses on rääkinud tulevikus sündivaist asjust:
et Messias pidi kannatama,
et ta pidi esimesena surnuist üles tõusma
ning kuulutama valgust nii juutidele kui paganaile." Ap 26:22-23
Jumala graafikus võrdub üks päev tuhande aastaga.
Jeesuse ihulik ülestõusmine kolmandal päeval oli prohvetlik pilt
kõigist rahvaist koosneva Kristuse Ihu ülestõusmise kohta
kolmandal aastatuhandel.
Jeesus ütles juutidele:
"'Lammutage see tempel,
ja ma püstitan selle kolme päevaga uuesti!'
Siis ütlesid juudid:
'Seda templit on ehitatud nelikümmend kuus aastat,
ja sina püstitad selle kolme päevaga uuesti?'
Aga tema mõtles 'templi' all oma ihu." Jh 2: 19-21
Kristuse Ihu tempel valmib seega 3000 aastaga.
2000 aasta pärast Jeesus naaseb ja äratab omad surnuist.
Kolmandal aastatuhandel, kui Jeesus ise maa peal valitseb,
saab Tema Ihu tempel täiesti valmis.
Paulus võttis selle kokku nii:
"Sest nõnda nagu kõik inimesed surevad Aadamas,
nõnda tehakse ka kõik elavaks Kristuses.
Aga igaüks oma järjekorras:
uudseviljana Kristus, pärast seda Kristuse omad tema taastulekul;
ja siis tuleb lõpp, kui ta loovutab kuningriigi Jumalale ja Isale,
olles kõrvaldanud iga valitsuse ja iga meelevalla ja väe." 1Kr 15:22-24
Lisaks individuaalsele ülestõusmisele
räägib Piibel ka Iisraeli surnuist tõusmisest.
Esimene võrdpilt selle kohta on juba Iisak.
Heebrealaste kiri räägib:
"Usus viis Aabraham, kui teda proovile pandi, ohvriks Iisaki;
tema, kes oli saanud tõotused,
oli valmis ohverdama oma ainusündinu;
tema, kellele oli öeldud: 'Sinu sugu loetakse Iisakist.'
Sest ta arvestas, et Jumal võib ka surnuist üles äratada,
seepärast ta saigi tema tagasi ettetähenduseks." Hb 11:17-19
Aabrahamile tõotatud poeg ja temast tõotatud rahvas
ärkas kujundlikult üles.
Jumal ei lase seegi kord Aabrahami järglastel surra,
vaid toob nad surnuist tagasi ellu.
Iisraeli kadunud ja surnud laste naasmisest räägib ka Jeremija.
Jumal rääkis Jeremija kaudu Joosepi emast Raahelist:
"Nõnda ütleb Issand:
Raamast kuuldakse häält, halinat, kibedat nuttu:
Raahel nutab oma poegi. Ta ei lase ennast trööstida
oma poegade pärast, sest neid ei ole enam." Jr 31:15
Lohutamatus ja lootusetuna näivas olukorras
rääkis Jumal kohe oma lohutusest.
"Nõnda ütleb Issand:
Keela oma häält nutmast ja silmi pisaraid valamast,
sest su teol on tasu, ütleb Issand, ja nad tulevad tagasi vaenlase maalt.
Sul on lootust tulevikuks, ütleb Issand,
su lapsed tulevad tagasi oma maale." Jr 31:16-17
Eelmisel palvereisil kuulutasime Hesekieli ennustatud Jumala tõotust
Iisraeli rahva naasmisest Iisraeli mägedele.
Järgmises Hesekieli peatükis
käsib Jumal Hesekielil surnud luudele prohveteerida,
et need ärkavad uuesti ellu.
Jumal räägib ka, mis need surnud luud on.
"Ja ta ütles mulle:
'Inimesepoeg, need luud on kogu Iisraeli sugu.'" Hs 37:11
Surnud luude kohta on palju häid jutlusi,
ja seda tõotust on kohandatud ka juutidele ehk Juudale.
Kuigi ka Juuda on vaimselt praktiliselt surnud,
pole Juuda kunagi rahvana surnud.
Jumal jätkas Hesekieli kaudu:
"Vaata, ma avan teie hauad
ja toon teid, oma rahva, teie haudadest välja
ja viin teid Iisraeli maale." Hs 37:12
Tõotus surnud luude haudadest üles tõusmisest
käib eelkõige täiesti surnud rahva ehk Efraimi kohta.
Efraimi surnud luude naasmisest neile mägedele
on Piiblis huvitav võrdpilt -
Efraimi isa Joosep ütles enne surma Egiptuses:
"Ja Joosep ütles oma vendadele:
'Mina suren, aga Jumal hoolitseb kindlasti teie eest
ja viib teid siit maalt sellele maale,
mille ta vandega on tõotanud anda Aabrahamile, Iisakile ja Jaakobile!'
Ja Joosep vannutas Iisraeli poegi, öeldes:
'Kui Jumal tõesti hoolitseb teie eest,
siis viige ka minu luud siit ära!'" 1Mo 50:24-25
Heebrealaste raamat ütleb nii:
"Usus tuletas Joosep oma elu lõpul meelde Iisraeli laste lahkumist
ja andis käsu oma luude kohta." Hb 11:22
Kui Jumal umbes 400 aasta pärast iisraellased Egiptusest ära viis,
võtsid nad Joosepi surnud luud kaasa.
Joosepi haud on endiselt näha tänases Nabluse linnas,
Eebali ja Gerasimi mäe vahel.
Selle maatüki pärandas Jaakob Joosepile
ja kus Jumal esmakordselt selle maa Aabrahamile tõotas.
Juba Egiptuse orjuse ajal kuulutasid Joosepi luud usku sellesse,
et tema järglased ja luud naasevad tema pärandmaale.
Joosepi luud kuulutavad endiselt,
et nii nagu tema järglased naasid Egiptusest,
naasevad nad ka teistest maadest.
Jumala jaoks pole surnud luud lõpp, vaid võimalus.
Nagu Joosepi luud naasid siia mägedele,
nii naasevad ka luud, mida Jumal Hesekielile näitas
ehk kogu Iisraeli hõim.
Nii nagu Jumal suudab Efraimi uuesti ellu äratada
ja oma lõpuaja kutsumisse seada,
suudab Jumal meidki ellu äratada.
Enne kui hakkame kuulutama tõotusi Efraimi elluärkamise kohta,
võtame endale vastu täieliku ülestõusmiselu Jeesuses.
"Aga Jumal, kes on rikas halastuselt,
on meid koos Kristusega teinud elavaks
oma suure armastuse pärast, millega ta meid on armastanud,
kuigi me olime surnud üleastumistes -
armu läbi te olete päästetud! -,
ning on meid koos temaga üles äratanud
ja asetanud taevasesse olukorda Kristuses Jeesuses." Ef 2:4-6
Kui su usuelu või kutsumine Issandas on surnud,
siis on aeg üles tõusta.
Võta just siin ja praegu vastu ülestõusmiselu, mis on Jeesuses,
ja mis on võitnud kõik surma ka sinu elus.
Olgu su elu surnud luud vaid suur tõotus tuleviku kohta.
Efraim veel ärkab oma kutsumisele ja nii ärkad sinagi.
Aitäh, Isa, et Sinu Vaim puhub täieliku elu nii Efraimisse kui meisse.
Aitäh, Isa, et tõstad üles kõik oma kallid sõdurid
ja täidad nad oma Vaimuga.
Aitäh, et võime jätkata teed neis jalajälgedes,
mille oled meile Jeesuses juba enne aegade algust valmistanud,
Jeesuse nimel. Aamen.
Surnud rahva elluärkamine on niivõrd suur asi,
et prohvet Hesekielgi ei osanud algul öelda, kas see võimalik on,
kui Jumal talle sellest rääkis. Ta kirjutas:
"Issanda käsi tuli mu peale; ja Issand viis mind Vaimus välja
ning pani mu maha keset orgu - ja see oli täis luid.
Siis ta viis mu neist ümbertringi mööda, ja vaata,
neid oli oru põhjas väga palju, ja vaata, need olid väga kuivanud.
Ja ta küsis minult:
'Inimesepoeg, kas need luud peaksid saama elavaks?'
Aga mina vastasin: 'Issand Jumal, seda tead sina!'" Hs 37:1-3
Jumal teadis, et nad elavaks saavad.
Seepärast käskis ta Hesekielil luudele prohveteerida.
Kuulutame koos Heskieliga
Jumala Sõna selle kohta, mida Jumal veel teeb.
"Kuivanud luud, kuulge Issanda sõna!
Nõnda ütleb Issand Jumal nendele luudele:
Vaata, ma toon teie sisse vaimu ja te saate elavaks.
Ja ma panen teie külge kõõlused, kasvatan teie peale liha,
katan teid nahaga ja annan teie sisse vaimu,
ja te saate elavaks.
Ja te saate tunda, et mina olen Issand.' Hs 37:4-6
Hesekiel räägib seejärel, mis nägemuses edasi juhtus.
"Ja ma kuulutasin prohvetlikult, nagu mind kästi.
Ja kui ma kuulutasin, siis kostis hääl, ja vaata, midagi krabises.
Luud lähenesid üksteisele, iga luu oma luule.
Ja ma vaatasin, ja ennäe, neile tulid kõõlused ja kasvas liha,
ja nahk kattis neid pealtpoolt;
aga vaimu nende sees ei olnud." Hs 37:7-8
Kuulutame koos Hesekieliga Jumala õhutuse kohaselt.
"Siis ta ütles mulle:
'Kuuluta vaimule, kuuluta, inimesepoeg, ja ütle vaimule:
Nõnda ütleb Issand Jumal: Vaim, tule nelja tuule poolt
ja puhu neisse tapetuisse, et nad saaksid elavaks!'" Hs 37:9
Hesekiel räägib, mida see sõna korda saatis.
"Ja ma kuulutasin nagu ta mind käskis;
ja neisse tuli vaim ja nad said elavaks
ning tõusid jalgadele - päratu suur vägi.
Ja ta ütles mulle: 'Inimesepoeg, need luud on kogu Iisraeli sugu.
Vaata, nad ütlevad:
Meie luud on kuivanud, meie lootus on kadunud,
me oleme nagu ära lõigatud." Hs 37:10-11
Prohveteerime veel koos Hesekieliga lootuse kaotanud rahvale,
Jumala Sõna, mis veel sündima saab.
"Seepärast kuuluta prohvetlikult ja ütle neile:
Nõnda ütleb Issand Jumal: Vaata, ma avan teie hauad
ja toon teid, oma rahva, teie haudadest välja
ja viin teid Iisraeli maale.
Ja te saate tunda, et mina olen Issand,
kui ma avan teie hauad ja toon teid, oma rahva, teie haudadest välja.
Ja ma annan teie sisse oma Vaimu, et te saaksite elavaks,
ja ma asetan teid teie oma maale;
ja te saate tunda, et mina, Issand, olen rääkinud ja teen seda,
ütleb Issand." Hs 37:12-14
Jumal lubas ka prohvet Hoosea kaudu Efraimi ellu äratada.
Kuulutame Efraimile, et Jumal äratab ta ellu
sama kindlalt nagu Ta Jeesusegi üles äratas.
"Tema teeb meid elavaks kahe päevaga,
kolmandal päeval aitab ta meid üles ja me võime elada tema palge ees.
Tundkem siis, püüdkem tunda Issandat:
ta tuleb nagu ilus koidupuna; ta tuleb meile nagu vihm,
otsekui kevadine vihm, mis niisutab maad." Ho 6:1-3
Aitäh, Isa, et äratad ellu oma rahva Iisraeli
ja kogu Iisraelile tõotatud maa.
Aitäh Messias Jeesuse eest, kes võitis surma!
Aitäh ülestõusmise eest ja ülestõusnute esmasündinu eest.
Aitäh, Jeesus, et nii nagu Sa Laatsaruse hauast välja kutsusid,
tõstad Sa ka oma surnud rahva nende haudadest üles
ja tood selle tagasi koju.
Sulle pole miski võimatu.
Sinu Sõna on kõik loonud ja Sinu Sõna elustab ka surnud,
Jeesuse nimel. Aamen.
Ka järgmisel korral kuulutame koos Piibli tõotusi,
mis puudutavad põhjapoolseid hõime ja antud piirkonda.
Valmistugem järgmiseks reisiks juba palves ette.
Võid osaleda palvereisidel ka neid rahaliselt toetades.
Võid toetada TV7 Eesti kanalit helistades annetustelefonil:
900 1777 (kõne hind 7 euri).
Lisainfo: www.tv7.ee
Tõlge: Monika Jaaguri